title: Padomes Lēmums (ES) 2015/1889 (2015. gada 8. oktobris) par Eiropola pensiju fonda likvidāciju

text:
               21.10.2015

               LV

               Eiropas Savienības Oficiālais Vēstnesis

               L 276/60

         PADOMES LĒMUMS (ES) 2015/1889
   (2015. gada 8. oktobris)
   par Eiropola pensiju fonda likvidāciju
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Aktā (1998. gada 3. decembris), ar ko nosaka civildienesta noteikumus, kurus piemēro Eiropola darbiniekiem (1) (“Eiropola Civildienesta noteikumi”), un jo īpaši to 6. papildinājuma 37. panta 3. punktu,
   ņemot vērā Padomes Aktu (1999. gada 12. marts), ar ko pieņem noteikumus par Eiropola pensiju fondu, un jo īpaši tā 13. pantu,
   ņemto vērā priekšlikumu, kuru pēc Eiropola pensiju fonda (“fonda”) valdes uzklausīšanas iesniedza Eiropola valde,
   tā kā:

               (1)

               Padomes Lēmums 2009/371/TI (2009. gada 6. aprīlis), ar ko izveido Eiropas Policijas biroju (Eiropolu) (2) (“Eiropola lēmums”), no tā piemērošanas dienas, proti 2010. gada 1. janvāra, aizstāja Padomes Aktu (1995. gada 26. jūlijs), ar ko izveido Konvenciju, kura pamatojas uz K.3. pantu Līgumā par Eiropas Savienību (“Eiropola konvencija”) (3).

               (2)

               Eiropola lēmumā paredzēts, ka visi Eiropola Konvencijas īstenošanas pasākumi ir atcelti no 2010. gada 1. janvāra, ja vien Eiropola lēmumā nav noteikts citādi.

               (3)

               Eiropola lēmuma 57. panta 5. punktā arī paredzēts, ka Eiropola Civildienesta noteikumus un citus attiecīgus instrumentus turpina piemērot darbiniekiem, kuri nav pieņemti darbā saskaņā ar Eiropas Savienības Civildienesta noteikumiem un Eiropas Savienības Pārējo darbinieku nodarbināšanas kārtību, kā noteikts Padomes Regulā (EEK, Euratom, EOTK) Nr. 259/68 (4) (“Civildienesta noteikumi”).

               (4)

               Eiropola lēmumā arī paredzēts, ka Civildienesta noteikumi attiecas uz Eiropola direktoru, direktora vietniekiem un Eiropola darbiniekiem, kas pieņemti darbā pēc 2010. gada 1. janvāra.

               (5)

               Eiropola lēmumā turklāt paredzēts, ka visi darba līgumi, ko Eiropols, kurš izveidots ar Eiropola konvenciju, ir noslēdzis, un kas ir spēkā 2010. gada 1. janvārī, paliek spēkā līdz to izbeigšanās datumam un pēc Eiropola lēmuma piemērošanas dienas tos nevar atjaunot, balstoties uz Eiropola Civildienesta noteikumiem.

               (6)

               Eiropola lēmumā arī paredzēts, ka darbiniekiem, kuri ir pieņemti darbā ar līgumu, kas ir spēkā 2010. gada 1. janvārī, ir jāpiedāvā iespēja noslēgt pagaidu darbinieka vai līgumdarbinieka līgumu saskaņā ar Eiropas Savienības Pārējo darbinieku nodarbināšanas kārtību. Vairums darbinieku šo iespēju ir izmantojuši.

               (7)

               Tādējādi to darbinieku skaits, kas nodarbināti saskaņā ar Eiropola Civildienesta noteikumiem, un līdz ar to arī viņu iemaksas Eiropola pensiju fondā saskaņā ar Eiropola Civildienesta noteikumu 6. papildinājuma 37. panta 1. punktu kopš 2010. gada janvāra ir pastāvīgi samazinājušās. Iemaksas izbeidzās galīgi 2014. gada 31. decembrī, kad beidzās termiņš pēdējam darba līgumam, uz kuru attiecas Eiropola Civildienesta noteikumi.

               (8)

               Līdz šai dienai fonds jau ir izmaksājis lielāko daļu pensijas pabalstu un atlaišanas pabalstu, kas izmaksāti tā dalībniekiem, pamatojoties uz Eiropola Civildienesta noteikumiem. Atlikušās pensiju saistības ir tikai un vienīgi ikmēneša pabalstu maksājumi ļoti nelielam un pastāvīgi sarūkošam skaitam pensionāru un bijušo darbinieku, vai tiem maksāts atlaišanas pabalsts.

               (9)

               Fonda saistības izbeigsies agrāk, nekā tas tika paredzēts laikā, kad fonds tika radīts, un tās ir nosakāmas, izmantojot īpašās zināšanas aktuāru jomā.

               (10)

               Pašlaik fondā pieejamie līdzekļi pārsniedz kapitālu, kas vajadzīgs, lai fonds izpildītu savas saistības.

               (11)

               Eiropola pensiju fonds tika izveidots saskaņā ar Eiropola Civildienesta noteikumu 6. papildinājuma 37. panta 1. punktu un tā galvenais uzdevums bija pārvaldīt Eiropola un fonda dalībnieku pensiju iemaksas un nodrošināt pensijas pabalstus vai atlaišanas pabalstus, kas fonda dalībniekiem piešķirti, pamatojoties uz Eiropola Civildienesta noteikumiem. Fonds ir izpildījis savu – neatkarīga pagaidu pensiju fonda – uzdevumu.

               (12)

               Ņemot vērā fonda mazo aktivitāti un tā pašreizējo finanšu stāvokli, pastāvošā fonda administratīvā kārtība būtu jāvienkāršo, pielāgojot veidu, kādā tiek finansēti un izmaksāti Eiropola Civildienesta noteikumos paredzētie no pensiju shēmas izrietošie pabalsti.

               (13)

               Attiecīgi fonds būtu jālikvidē, un tā atlikusī darbība būtu jāuztic Eiropolam, kuram būtu jāuzliek atbildība par pabalstu maksājumu izpildi saskaņā ar Eiropola Civildienesta noteikumu pensiju shēmu.

               (14)

               Fonda aktīvi būtu jāpārved uz Eiropolu, ciktāl tie ir vajadzīgi tam pārvesto saistību izpildei. Tādēļ ir jāiezīmē tie līdzekļi, kurus fonds pārvedis Eiropolam pabalstu maksājuma izpildei saskaņā ar Eiropola Civildienesta noteikumu pensiju shēmu.

               (15)

               Padomes ziņā ir paredzēt noteikumus par jebkuru fondā atlikušo aktīvu izmantošanu, kuri jāizmanto tādos nolūkos, kas visvairāk atbilst fonda uzdevumam.

               (16)

               Fonda vispārējais uzdevums bija nodrošināt Eiropola darbiniekiem un viņu labuma guvējiem regulāru ienākumu avotu pēc pensionēšanās, vienlaikus ierobežojot darbinieku pensiju izmaksas dalībvalstu budžetam. Tādējādi visu fondā atlikušo aktīvu sadale to sākotnējiem iemaksātājiem vislielākajā mērā atbilst fonda uzdevumam.

               (17)

               Eiropola valde pēc apspriešanās ar Eiropola pensiju fonda valdi vienbalsīgi vienojās ierosināt Padomei fondu likvidēt un vispārējo rezervi pārdalīt katram iemaksu veicējam proporcionāli viņu iemaksām saskaņā ar Eiropola pensiju fonda noteikumu 13. pantu,

         IR PIEŅĒMUSI ŠO LĒMUMU.
   1. pants
   Eiropola pensiju fonda likvidācija un darbības pārvešana
   Neatkarīgais pensiju fonds, kurš izveidots ar Padomes Aktu (1999. gada 12. marts), ar ko pieņem noteikumus par Eiropola pensiju fondu, ievērojot Eiropola Civildienesta noteikumu 6. papildinājuma 37. pantu, ar šo tiek likvidēts.
   Fonda atlikušo darbību 2016. gada 1. janvārī automātiski pārved uz Eiropolu.
   2. pants
   Tiesību un pienākumu pārņemšana
   Eiropolu uzskata par fonda tiesību un pienākumu pārņēmēju attiecībā uz visiem fonda slēgtajiem līgumiem, uzņemtajām saistībām un iegādātajiem īpašumiem un fonda prasībām attiecībā pret trešām personām.
   Šis lēmums neietekmē fonda noslēgto vienošanos juridisko spēku.
   3. pants
   Sagatavošanās pārvedumam
   Pirms šā lēmuma piemērošanas dienas fonda ieguldītos aktīvus likvidē un nogulda bankas kontā fonda vārdā.
   Pēc apspriešanās ar neatkarīgu kvalificētu aktuāru fonda valde sagatavo ziņojumu, kurā atspoguļo fonda aktīvu un saistību stāvokli slēgšanas brīdī (“noslēguma ziņojums”). Noslēguma ziņojumā ietver detalizētu Eiropolam pārvesto pensiju saistību aktuārnovērtējumu, kura pamatā ir parametri, kas izriet no Eiropola Civildienesta noteikumiem, atlikušo pensiju saistību būtība, kā arī šā lēmuma pielikumā uzskaitītie aktuāru pieņēmumi. Noslēguma ziņojumā izklāsta, cik lielas finanšu summas ir vajadzīgas, lai izpildītu minētās saistības, pienācīgā mērā ņemot vērā no attiecīgās populācijas skaita izrietošo kļūdas robežu.
   Noslēguma ziņojumu nosūta Eiropola valdei, un Eiropas Revīzijas palāta veic tā revīziju saskaņā ar Eiropola lēmuma 43. pantu un 58. panta 2. punkta a) apakšpunktu.
   4. pants
   Fonda aktīvu piešķiršana
   1.   Eiropolam pārved tādu fonda aktīvu daļu, kas atbilst summai, kura ir vajadzīga Eiropolam pārvesto pensijas saistību segšanai, kā to uz noslēguma ziņojuma pamata apstiprinājusi Eiropola valde. Minētos aktīvus iezīmē konkrētajā nolūkā – lai izmaksātu pensijas pabalstus saskaņā ar 5. pantu.
   2.   Pēc visu pensiju saistību izpildes atlikusī aktīvu daļa, kas definēta 1. punktā, kļūst par citiem ieņēmumiem Eiropola budžetā.
   3.   Starpību starp fonda aktīvu kopsummu un 1. punktā minēto summu piešķir šādi:

               a)

               divas trešdaļas šīs starpības atmaksā Eiropolam. Eiropols nosaka, kuru daļu no minētās summas ir jāuzskata par:

                           i)

                           pārpalikumu no budžeta, kas apstiprināts, pamatojoties uz Eiropola konvencijas 35. panta 5. punktu, un kas jāatmaksā dalībvalstīm, ievērojot principus, uz kuriem Eiropola lēmuma 58. panta 5. punkts bija balstīts;

                           ii)

                           to subsīdiju pārpalikumu, kas izmaksātas Eiropolam no Eiropas Savienības vispārējā budžeta, ievērojot Eiropola lēmuma 42. pantu;

               b)

               vienu trešdaļu šīs starpības pārved Eiropolam un iezīmē konkrētajam uzdevumam –, t. i., lai to izdalītu bijušajiem fonda aktīvajiem dalībniekiem –, vai gadījumā, ja dalībnieki jau ir miruši, viņu likumīgajiem mantiniekiem, proporcionāli to iemaksu kopsummai, kuras viņi faktiski iemaksāja fondā laikposmā, kad viņi bija nodarbināti saskaņā ar Eiropola Civildienesta noteikumiem.
               Ja potenciālie maksājuma saņēmēji saskaņā ar šo apakšpunktu nav nodarbināti Eiropolā, tad viņi divu gadu laikā pēc šā lēmuma publicēšanas Eiropas Savienības Oficiālajā Vēstnesī paziņo Eiropolam savu kontaktinformāciju, identitātes apliecinājumu un – attiecīgā gadījumā – pierādījumu par savu kā mantinieka statusu. Eiropolam nav pienākuma aktīvi meklēt bijušos aktīvos fonda dalībniekus, kuru pēdējā Eiropolam paziņotā kontaktinformācija vairs nav derīga, vai nekāda pienākuma aktīvi meklēt to bijušo aktīvo dalībnieku mantiniekus, kuri ir miruši.
               Izmaksas, kas radušās Eiropolam sadales nolūkā, maksā no 1. punktā definētās summas.
               Pēc tam, kad maksājums identificētajiem saņēmējiem ir veikts, atlikusī šo aktīvu daļa kļūs par citiem ieņēmumiem Eiropola budžetā.

         5. pants
   Uz Eiropola Civildienesta noteikumu pamata piešķirto pensijas pabalstu izmaksa
   Pabalstus, kurus personas gūst no Eiropola Civildienesta noteikumu 78. pantā minētās sociālā nodrošinājuma sistēmas, sedz no Eiropola budžeta, un Eiropols tos izmaksā no minētajiem iezīmētajiem ieņēmumiem, kas minēti 4. panta 1. punktā.
   Jebkādas papildu izmaksas, kas saistītas ar iepriekš minēto pabalstu maksājumu, sedz Eiropols, un tās izmaksā no tie pašiem iezīmētajiem ieņēmumiem.
   Izņemot saistības, uz kurām attiecas Eiropola pārapdrošināšanas shēmas, Eiropols sedz visus iztrūkumus gadījumā, ja ar 4. panta 1. punktā minētajiem iezīmētajiem ieņēmumiem fonda saistību izpildei nepietiek.
   6. pants
   Eiropola pensiju fonda valde
   Valdes locekļi saglabā amatu līdz brīdim, kad valde ir apstiprinājusi pēdējo ikgadējo ziņojumu un Eiropas Revīzijas palāta ir veikusi noslēguma ziņojuma revīziju.
   Pēc tam, kad fonda valdes locekļu funkcijas beidzas, viņu atbildība joprojām ir ierobežota, attiecinot to tikai uz rupjas neuzmanības un nopietnu pārkāpumu gadījumiem viņiem uzticēto uzdevumu izpildē laikā, kad viņi bija amatā.
   7. pants
   Stāšanās spēkā
   Šis lēmums stājas spēkā nākamajā dienā pēc tā pieņemšanas.
   To piemēro no 2016. gada 1. janvāra. Tomēr 3. pantu piemēro no šā lēmuma spēkā stāšanās dienas.

      Luksemburgā, 2015. gada 8. oktobrī

            Padomes vārdā –

            priekšsēdētājs

         J. ASSELBORN

      (1)  OV C 26, 30.1.1999., 23. lpp.

      (2)  OV L 121, 15.5.2009., 37. lpp.

      (3)  OV C 316, 27.11.1995., 1. lpp.

      (4)  Padomes Regula (EEK, Euratom, EOTK) Nr. 259/68 (1968. gada 29. februāris), ar ko nosaka Eiropas Kopienu Civildienesta noteikumus un Pārējo darbinieku nodarbināšanas kārtību (OV L 56, 4.3.1968., 1. lpp.).

      PIELIKUMS
      AKTUĀRU PIEŅĒMUMI

                  Faktiskā diskonta likme

                  Saskaņā ar vadlīnijām, ko izdevusi De Nederlandse Bank (Nīderlandes Karalistes centrālā banka)

                  Atlikušo pensionāru un to dalībnieku tiesību aktuārā vērtība, kuriem nav tiesību uz pensijas maksājumu

                  Tā risinājuma (pensijas maksājums, tiesību pārvešana, atlaišanas pabalsta maksājums) aktuārā vērtība, kurai priekš Eiropola pensiju fonda ir visaugstākās izmaksas

                  Mirstības tabula (veseli cilvēki)

                  Tabulas, kas izveidotas ar 2016. gada 1. janvārī spēkā esošo Padomes Aktu (2012. gada 20. decembris) (1)

                  Mirstības tabula (personas ar invaliditāti)

                  Tabulas veseliem cilvēkiem + papildus 3 gadi

                  Personu ar invaliditāti īpatsvars

                  Invaliditātes pensijas saņēmēju daļa no atlikušo dalībnieku kopskaita

                  Laulību īpatsvars dienesta saistību izbeigšanas brīdī

                  Pamatojoties uz reālo situāciju

                  Dzīvesbiedru vecuma atšķirība

                  Pamatojoties uz reālo situāciju

                  Turpmākas administratīvas izmaksas, kas pieskaitāmas tiesību aktuārajai vērtībai

                  Jāaprēķina, pamatojoties uz paredzamajām administratīvajām izmaksām, kas vajadzīgas atlikušo tiesību maksājumam un tās summas pārdalei, kas minēta šā lēmuma 4. panta 3. punktā.

         (1)  Padomes Akts (2012. gada 20. decembris), ar ko izveido mirstības tabulas, kas minētas 6. papildinājuma 6. un 35. pantā Civildienesta noteikumos, kurus piemēro Eiropola darbiniekiem.


title: 2014/683/ES: Padomes Lēmums ( 2014. gada 25. septembris ), ar ko ieceļ amatā Reģionu komitejas locekli no Apvienotās Karalistes

text:
               30.9.2014

               LV

               Eiropas Savienības Oficiālais Vēstnesis

               L 284/48

         PADOMES LĒMUMS
   (2014. gada 25. septembris),
   ar ko ieceļ amatā Reģionu komitejas locekli no Apvienotās Karalistes

      (2014/683/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Apvienotās Karalistes valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumus 2009/1014/ES (1) un 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus. Ar Padomes Lēmumu 2014/C 74/01 (3)2014. gada 11. martāAndrew LEWER kungs tika iecelts par Reģionu komitejas locekli līdz 2015. gada 25. janvārim.

               (2)

               Pēc Andrew LEWER kunga pilnvaru termiņa beigām ir atbrīvojusies Reģionu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejas locekļa amatā tiek iecelta:

               —

                  Ann STRIBLEY kundze, Councillor.

         2. pants
   Šis lēmums stājas spēkā tā pieņemšanas dienā.

      Briselē, 2014. gada 25. septembrī

            Padomes vārdā –

            priekšsēdētāja

         F. GUIDI

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.

      (3)  Padomes Lēmums (2014. gada 11. marts), ar ko ieceļ četrus Reģionu komitejas locekļus no Apvienotās Karalistes (OV C 74, 13.3.2014., 1. lpp.).


title: Eiropas Parlamenta Lēmums (2009. gada 23. aprīlis) par Eiropas Savienības iestāžu Tulkošanas centra 2007. finanšu gada budžeta izpildes apstiprināšanu

text:
               26.9.2009

               LV

               Eiropas Savienības Oficiālais Vēstnesis

               L 255/145

         EIROPAS PARLAMENTA LĒMUMS
   (2009. gada 23. aprīlis)
   par Eiropas Savienības iestāžu Tulkošanas centra 2007. finanšu gada budžeta izpildes apstiprināšanu
   (2009/657/EK)
   EIROPAS PARLAMENTS,

               —

               ņemot vērā Eiropas Savienības iestāžu Tulkošanas centra 2007. finanšu gada galīgos pārskatus (1),

               —

               ņemot vērā Revīzijas palātas ziņojumu par Eiropas Savienības iestāžu Tulkošanas centra 2007. finanšu gada pārskatiem, ar Centra atbildēm (2),

               —

               ņemot vērā Padomes 2009. gada 10. februāra ieteikumu (5588/2009 – C6-0060/2009),

               —

               ņemot vērā EK līgumu un it īpaši tā 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,

               —

               ņemot vērā Padomes 1994. gada 28. novembra Regulu (EK) Nr. 2965/94, ar ko izveido Eiropas Savienības iestāžu Tulkošanas centru (4), un it īpaši tās 14. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu (A6-0178/2009),

               1.

               sniedz Eiropas Savienības iestāžu Tulkošanas centra direktoram apstiprinājumu par centra 2007. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Savienības iestāžu Tulkošanas centra direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Klaus WELLE

      (1)  OV C 278, 31.10.2008., 42. lpp.

      (2)  OV C 311, 5.12.2008., 116. lpp.

      (3)  OV L 248, 16.9.2002., 1. lpp.

      (4)  OV L 314, 7.12.1994., 1. lpp.

      (5)  OV L 357, 31.12.2002., 72. lpp.

   EIROPAS PARLAMENTA REZOLŪCIJA
   (2009. gada 23. aprīlis)
   ar konstatējumiem, kas ir neatņemama daļa no Lēmuma par Eiropas Savienības iestāžu Tulkošanas centra 2007. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā Eiropas Savienības iestāžu Tulkošanas centra 2007. finanšu gada galīgos pārskatus (1),

               —

               ņemot vērā Revīzijas palātas ziņojumu par Eiropas Savienības iestāžu Tulkošanas centra 2007. finanšu gada pārskatiem, ar Centra atbildēm (2),

               —

               ņemot vērā Padomes 2009. gada 10. februāra ieteikumu (5588/2009 – C6-0060/2009),

               —

               ņemot vērā EK līgumu un it īpaši tā 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,

               —

               ņemot vērā Padomes 1994. gada 28. novembra Regulu (EK) Nr. 2965/94, ar ko izveido Eiropas Savienības iestāžu Tulkošanas centru (4), un it īpaši tās 14. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu (A6-0178/2009),

               A.

               tā kā Eiropas Revīzijas palāta (ERP) ir norādījusi, ka tā ir guvusi pamatotu pārliecību par to, ka gada pārskati par 2007. finanšu gadu ir ticami un ka pakārtotie darījumi kopumā ir likumīgi un pareizi;

               B.

               tā kā 2008. gada 22. aprīlī Parlaments sniedza Eiropas Savienības iestāžu Tulkošanas centra direktoram apstiprinājumu par centra 2006. finanšu gada budžeta izpildi (6) un lēmumam par budžeta izpildes apstiprināšanu pievienotajā rezolūcijā cita starpā:

                           —

                           atzīmēja ERP 2006. gada ziņojumā iekļauto apsvērumu, ka 2006. gadam uzkrātais budžeta līdzekļu pārpalikums bija EUR 16 900 000 un ka 2007. gadā centrs atmaksās EUR 9 300 000 miljonus saviem klientiem; piekrita ERP, ka šāds pārpalikumu uzkrājums liecina par to, ka tulkojumu izcenošanas metode nav pietiekami precīza;

                           —

                           pauda cerību, ka drīz izdosies atrisināt jautājumu par darba devēja iemaksām pensiju shēmā,

               1.

               atzīmē ERP apsvērumu par to, ka iepirkuma procedūru revīzijā tika konstatēts – vienā gadījumā nebija pienācīgi dokumentēta konkursa kritēriju izvērtēšana, jo nebija veikta dažādu ierosināto alternatīvu izmaksu un ieguvumu analīze, lai pamatotu galīgo izvēli;

               2.

               atzīmē – ERP uzskatīja, ka vienai no sešām pārbaudītajām darbā pieņemšanas procedūrām nebija nodrošināta pārredzamība, jo pārbaudītajos dokumentos tika atklātas dažādas novirzes;

               3.

               atzīmē, ka centrs ir gatavs veikt papildu pasākumus, lai novērstu problēmas, ko ERP atklāja attiecībā uz iepirkuma un darbā pieņemšanas procedūrām, un ir gatavs savas procedūras attiecīgi pielāgot;

               4.

               gaida, ka 2008. gada darbības pārskatā centrs ziņos par veiktajiem papildu pasākumiem un par sasniegtajiem rezultātiem;

         Saistībā ar iepriekšējo gadu budžeta izpildes apstiprinājumiem veiktie pasākumi

               5.

               norāda, ka 2007. gadā centrs saviem klientiem atmaksāja EUR 9 300 000, izmantojot no iepriekšējiem finanšu gadiem pārvietoto līdzekļu uzkrājumu;

               6.

               nevar pieņemt to, ka joprojām nav rasts risinājums centra un Komisijas konfliktam par darba devēja iemaksu daļu darbinieku pensiju shēmā, lai gan šis jautājums jau daudzus gadus ir akcentēts rezolūcijās par budžeta izpildes apstiprināšanu;

               7.

               norāda, ka centrs ir izveidojis rezervi, lai segtu šo iespējamo maksājumu, un ka 2007. gadam šī rezerve ir EUR 2 228 928;

               8.

               uzstāj, ka Komisijai un centram ir jācenšas ātri atrisināt strīdu par iemaksām darbinieku pensiju shēmā; prasa, lai centrs informētu budžeta izpildes apstiprināšanas iestādi par sarunu rezultātu;

               9.

               norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, un sakarā ar tiem vērš uzmanību uz Parlamenta 2009. gada 23. aprīļa rezolūciju par ES aģentūru finanšu pārvaldību un kontroli (7).

      (1)  OV C 278, 31.10.2008., 42. lpp.

      (2)  OV C 311, 5.12.2008., 116. lpp.

      (3)  OV L 248, 16.9.2002., 1. lpp.

      (4)  OV L 314, 7.12.1994., 1. lpp.

      (5)  OV L 357, 31.12.2002., 72. lpp.

      (6)  OV L 88, 31.3.2009., 118. lpp.

      (7)  Sk. šā Oficiālā Vēstneša 206. lpp.


title: Padomes Lēmums (KĀDP) 2015/971 (2015. gada 22. jūnijs), ar ko groza Lēmumu 2014/512/KĀDP par ierobežojošiem pasākumiem saistībā ar Krievijas darbībām, kas destabilizē situāciju Ukrainā

text:
               23.6.2015

               LV

               Eiropas Savienības Oficiālais Vēstnesis

               L 157/50

         PADOMES LĒMUMS (KĀDP) 2015/971
   (2015. gada 22. jūnijs),
   ar ko groza Lēmumu 2014/512/KĀDP par ierobežojošiem pasākumiem saistībā ar Krievijas darbībām, kas destabilizē situāciju Ukrainā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2014. gada 31. jūlijā pieņēma Lēmumu 2014/512/KĀDP (1).

               (2)

               Eiropadome 2015. gada 19. martā vienojās, ka tiks veikti vajadzīgie pasākumi, lai ierobežojošo pasākumu piemērošanas ilgumu skaidri saistītu ar Minskas vienošanos pilnīgu īstenošanu līdz 2015. gada 31. decembrim.

               (3)

               Lēmums 2014/512/KĀDP būtu jāatjauno vēl uz sešiem mēnešiem, lai ļautu Padomei novērtēt Minskas vienošanos īstenošanu.

               (4)

               Tāpēc attiecīgi būtu jāgroza Lēmums 2014/512/KĀDP,

         IR PIEŅĒMUSI ŠO LĒMUMU.
   1. pants
   Lēmuma 2014/512/KĀDP 9. panta 1. punktu aizstāj ar šādu:

      “1.   Šo lēmumu piemēro līdz 2016. gada 31. janvārim.”

   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Luksemburgā, 2015. gada 22. jūnijā

            Padomes vārdā –

            priekšsēdētāja

         F. MOGHERINI

      (1)  Padomes Lēmums 2014/512/KĀDP (2014. gada 31. jūlijs) par ierobežojošiem pasākumiem saistībā ar Krievijas darbībām, kas destabilizē situāciju Ukrainā (OV L 229, 31.7.2014., 13. lpp.).


title: Padomes Lēmums 2012/723/KĀDP ( 2012. gada 26. novembris ), ar kuru groza Lēmumu 2011/172/KĀDP par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Ēģiptē

text:
               27.11.2012

               LV

               Eiropas Savienības Oficiālais Vēstnesis

               L 327/44

         PADOMES LĒMUMS 2012/723/KĀDP
   (2012. gada 26. novembris),
   ar kuru groza Lēmumu 2011/172/KĀDP par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Ēģiptē
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2011. gada 21. martā pieņēma Lēmumu 2011/172/KĀDP (1).

               (2)

               Lai veicinātu nelikumīgi piesavināto līdzekļu atdošanu atpakaļ Ēģiptes valstij, būtu jāgroza atkāpes, kas paredzētas Lēmumā 2011/172/KĀDP, lai atļautu dažu iesaldēto līdzekļu vai saimniecisko resursu atbrīvošanu, ja tas ir vajadzīgs, lai īstenotu Savienībā pieņemtu tiesas vai administratīvu nolēmumu, vai tiesas nolēmumu, kas ir izpildāms kādā dalībvalstī, pirms vai pēc dienas, kad attiecīgās fiziskās vai juridiskās personas, vienības vai struktūras iekļautas sarakstā.

               (3)

               Tāpēc attiecīgi būtu jāgroza Lēmums 2011/172/KĀDP,

         IR PIEŅĒMUSI ŠO LĒMUMU.
   1. pants
   Lēmumu 2011/172/KĀDP groza šādi:

               1)

               lēmuma 1. panta 4. punktu aizstāj ar šādu:
               “4.   Atkāpjoties no 1. punkta, dalībvalsts kompetentās iestādes var atļaut atsevišķu iesaldētu līdzekļu vai saimniecisko resursu atbrīvošanu, ja ir ievēroti šādi nosacījumi:

                           a)

                           uz līdzekļiem vai saimnieciskajiem resursiem attiecas šķīrējtiesas nolēmums, kas ir pieņemts pirms dienas, kad 1. punktā minēto fizisko vai juridisko personu, vienību vai struktūru iekļāva pielikumā minētajā sarakstā, vai pirms vai pēc minētās dienas Savienībā pieņemts tiesas vai administratīvs nolēmums vai tiesas nolēmums, kas ir izpildāms attiecīgajā dalībvalstī;

                           b)

                           līdzekļus vai saimnieciskos resursus izmantos vienīgi, lai izpildītu prasījumus, kas izriet no šāda nolēmuma vai kas atzīti par spēkā esošiem šādā nolēmumā, ievērojot ierobežojumus, kas noteikti piemērojamajos tiesību aktos un noteikumos, kuri reglamentē tiesības, kas ir personām, kurām ir šādi prasījumi;

                           c)

                           nolēmums nav pieņemts pielikumā minētas fiziskas vai juridiskas personas, vienības vai struktūras interesēs; kā arī

                           d)

                           šāda nolēmuma atzīšana nav pretrunā attiecīgās dalībvalsts sabiedriskajai kārtībai.

                     Attiecīgā dalībvalsts informē pārējās dalībvalstis un Komisiju par jebkuru atļauju, ko tā piešķir saskaņā ar šo punktu.”;

               2)

               lēmuma 1. panta 6. punktu aizstāj ar šādu:
               “6.   Šā panta 2. punktu nepiemēro iesaldētu kontu papildinājumiem:

                           a)

                           procentiem vai citiem ieņēmumiem no minētajiem kontiem; vai

                           b)

                           maksājumiem, kuri paredzēti līgumos, nolīgumos vai saistībās, kas noslēgtas vai radušās pirms dienas, no kuras uz minētajiem kontiem attiecas 1. un 2. punktā noteiktie pasākumi; vai

                           c)

                           maksājumiem, kas ir jāmaksā saskaņā ar Savienībā taisītiem vai attiecīgajā dalībvalstī izpildāmiem tiesas, administratīviem vai šķīrējtiesas nolēmumiem,

                     ar noteikumu, ka šādiem procentiem, citiem ienākumiem un maksājumiem turpina piemērot 1. punktā noteiktos pasākumus.”

         2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2012. gada 26. novembrī

            Padomes vārdā –

            priekšsēdētājs

         G. DEMOSTHENOUS

      (1)  OV L 76, 22.3.2011., 63. lpp.